
PROXECTOS finalistas stembach

PROXECTO: Células sintéticas disipativas moduladas mediante combustibles químicos
CENTRO: IES Plurilingüe Eusebio da Guarda (A Coruña)

UNIVERSIDADE: UDC
DESCRICIÓN: 
O traballo consistiu en acadar a síntese dun fosfolípido non natural derivado dun éster N -hidroxisuccinimídico (NHS), que se autoensambla en forma de liposomas disipativos de tamaño micrométrico. O fosfolípido preparouse a través da reacción entre un lisofosfolípido que contiña un grupo NHS e un ácido carboxílico en presenza dun acente de acoplamento (combustible). A inestabilidade do grupo éster NHS en medio acuoso e en ausencia de máis axente de acoplamento produciu a súa hidrólise e a sucesiva recuperación das substancias de partida. A adición continua de axente de acoplamento evita a hidrólise do enlace éster, o que conduce a liposomas estables no tempo. 
Este estudo serve como base para a fabricación de transportadores de fármacos, que poden liberarse de maneira controlada, e responde á necesidade de avanzar na fabricación de células sintéticas funcionais que permitan reconstruír procesos biolóxico. En particular, a construción de sistemas artificiais celulares de tipo disipativo podería producir liposomas capaces de formarse e destruírse de forma controlada e fóra do equilibrio. 

PROXECTO: Produción de bioplásticos a partir de augas residuais 
CENTRO: IES Plurilingüe Rosalía de Castro (Santiago de Compostela)

UNIVERSIDADE: USC
DESCRICIÓN: 
O estudo analiza a produción de polihidroxialcanoatos (PHA, polímeros biodegradables producidos intracelularmente por certas bacterias como reserva de carbono e enerxía en ausencia de determinados nutrientes como o nitróxeno) en reactores de acumulación alimentados con distintas mezclas de ácidos grasos volátiles (AGV). Os PHA son bioplásticos, que se poden empregar como alternativa sostible aos plásticos convencionais.

Malia a que na industria obtéñense por fermentación de augas residuais, no traballo empregáronse como reactivos AGV de orixe comercial, analizando a composición do bioplástico obtido con diferentes opcións. Os resultados apuntan a que alimentar a biomasa activa con AGV cun número de átomos de carbono diferente produce polímeros biodegradables de distinta composición, da que dependen as propiedades e aplicacións futuras do bioplástico final. Ademais, conclúese que a presenza de nitróxeno no cultivo bacteriano non impide a produción de PHA, pero si diminúe a cantidade de biopolímero producida.
PROXECTO: Semellanzas e diferenzas entre a xeometría das superficies plano, cilindro e esfera 
CENTRO: IES As Barxas (Moaña)

UNIVERSIDADE: USC
DESCRICIÓN: 
O traballo tivo como obxectivo desenvolver unha representación tridimensional do sistema solar e os seus astros, integrando a visualización de rutas ortodrómicas e loxodrómicas entre puntos seleccionados. 
Esta representación 3D compleméntase cunha visualización en dúas dimensións, onde se mostran as rutas en mapas xerados con diferentes proxeccións cartográficas. Tamén se inclúen as elipses de Tissot, que permiten analizar as deformacións causadas por cada proxección na construción do mapa.
PROXECTO: Coñecendo as neuronas con anticorpos
CENTRO: CPR Plurilingüe Lar (Mos)

UNIVERSIDADE: UVigo
DESCRICIÓN: 
O traballo tivo como obxectivo analizar a posible existencia de asimetrías neuronais nunha rexión cortical da cortiza temporal de roedores, mediante a identificación dun subtipo concreto de interneuronas GABAérxicas que expresan a proteína parvoalbúmina (PV), implicadas no control inhibitorio e na sincronización da actividade neuronal. Para iso, realizouse unha revisión bibliográfica e aplicouse unha metodoloxía baseada na técnica de inmunofluorescencia indirecta, mediante o uso de anticorpos primarios fronte á PV e anticorpos secundarios marcados con fluorocromos, todo sobre cortes de encéfalos de rato.

A análise levouse a cabo a través do reconto manual de neuronas PV+ en diferentes rexións e hemisferios cerebrais, e os datos foron avaliados mediante a proba estatística do chi cadrado. Os resultados revelaron diferenzas cuantificables entre hemisferios, especialmente na rexión da amígdala lateral, onde se observou unha asimetría significativa. Estes achados non poden explicarse polo azar e apuntan á existencia dunha organización anatómica lateralizada que podería reflectir unha base estrutural para a asimetría funcional do cerebro.
PROXECTO: Chequeo da triploidía na troita arcoíris 
CENTRO: IES Nosa Sra. dos Ollos Grandes (Lugo)

UNIVERSIDADE: UNED Lugo e USC
DESCRICIÓN: 
Mediante a utilización de técnicas biotecnolóxicas no campo da xenética, o proxecto trata de detectar e verificar a triploidía en mostras de troita común e as posibilidades de inducila. Un organismo triploide é aquel que presenta tres xogos de cromosomas nas súas células somáticas non sendo este un trazo natural pois o común é que os organismos sexan diploides. Inducir a triploidía supón unha gran vantaxe, por exemplo, para a acuicultura, e xa son moitas as empresas que, mediante diversos métodos, a inducen para beneficiarse da súa rendibilidade medioambiental e económica.

A partir de mostras non invasivas de troita común obtívose o ADN celular (mediante a utilización de cheelex e do termociclador), o que permite analizar e xenotipar ese mesmo ADN. Isto último permite relacionar os picos dos alelos do microsatélite cos dun marcador previamente engadido e, deste xeito, determinar o tamaño dos alelos mediante a observación e análise de funcións matemáticas. 
PROXECTO: Determinación da presenza dun xene no xenoma dun organismo
CENTRO: IES Agra do Orzán (A Coruña)
UNIVERSIDADE: UDC
DESCRICIÓN: 
O obxectivo do traballo foi, a partir das mostras de saliva do alumnado, extraer o ADN, ampliar o xene HFE (homeostatic iron regulator), responsable da enfermidade Hemocromatose Hereditaria, mediante a técnica de PCR e a continuación, mediante electroforese, confirmar a correcta amplificación do mesmo. O proxecto serviu para coñecer máis sobre esta doenza, a súa incidencia na poboación e os seus síntomas.
Ao longo da investigación afondouse nas consecuencias que ten a mutación dun xene e como esas variacións se poden aplicar a campos como a agricultura e gandería, para mellorar as colleitas e a produción. Tamén a súa posible aplicación a estudos sociais ou programas de medicación máis individualizados, entre outras posibilidades.
PROXECTO: Análise dinámica de estruturas con Arduino 
CENTRO: IES Miraflores (Oleiros)

UNIVERSIDADE: UDC
DESCRICIÓN: 
O obxectivo do traballo foi aprender cales son os parámetros que inflúen no movemento de estruturas e afondar no estudo da frecuencia de vibración estrutural. Para iso, desenvolvéronse prácticas nas que se investigou a aparición de distintas frecuencias en maquetas con varias masas independentes ou grados de liberdade, empregando aparellos electrónicos de arduino e unha mesa sísmica.
Durante os ensaios comprobouse que a análise no dominio da frecuencia resulta moito máis útil que no dominio do tempo cando se trata de identificar modos de vibración, especialmente en sistemas con múltiples graos de liberdade. A utilización de técnicas como a FFT e PSD foi fundamental para transformar os datos e obter representacións gráficas claras e interpretables: cada masa tiña unha frecuencia asociada.
PROXECTO: ”She is a most charming young lady, indeed”, adxectivos e linguaxe feminina/feminizada en Jane Austen e as irmás Brontë
CENTRO: IES Eduardo Blanco Amor (Ourense)

UNIVERSIDADE: UVigo
DESCRICIÓN: 
Este estudo sobre a linguaxe de xénero examina o uso de adxectivos en novelas do século XIX escritas por autoras como Jane Austen e as irmás Charlote e Emily Brontë, seguindo o marco teórico proposto pola lingüista Robin Lakoff, entre outros lingüistas, quen analizou as formas nas que Samuel Johnson no seu Dictionary of the English Language (1755) explorou e reforzou a linguaxe a modo de reflexo das convencións sociais e das expectativas culturais da época. 
Baseándose neste dicionario, que asocia adxectivos como adorable, charming, sweet, lovely e divine con nocións tradicionais de feminidade, o proxecto investiga como se empregan estes calificativos na caracterización de protagonistas femininas e narradoras en catro novelas escritas por mulleres. Os resultados mostran que os adxectivos “femininos” examinados non foron empregados con tanta frecuencia como se esperaba, o cal resulta revelador e achega novas perspectivas sobre o uso da linguaxe de xénero nas novelas do século XIX escritas por autoras.

PROXECTO: Uso de indicadores químicos para avaliar a acidificación dos océanos
CENTRO: IES Primeiro de Marzo (Baiona)

UNIVERSIDADE: UVigo
DESCRICIÓN: 
Este traballo de investigación céntrase na avaliación da acidificación dos océanos mediante o uso de indicadores químicos, tomando como caso de estudo mostras de auga de mar da ría de Vigo. Para iso, investigouse o efecto da presenza de cloruro de sodio (NaCl), a concentración típica da auga de mar, na medida do pH utilizando un pH-metro. Os resultados mostran unha diminución significativa do pH medido co pH-metro ao aumentar a concentración de sal, o que leva á conclusión de que o pH-metro podería non ser o método máis axeitado para determinar a acidez da auga de mar debido á súa alta forza iónica. A continuación, avaliouse un método colorimétrico portátil baseado no vermello de fenol para a determinación do pH nas mostras de auga de mar, con mellores resultados, o que suxire que os métodos espectrofotométricos poden ser máis fiables para a medida do pH en matrices complexas como a auga de mar. 

Ademais da medida do pH, o traballo realiza unha caracterización exhaustiva das mostras de auga de mar recollidas en diferentes praias da zona de Pontevedra, incluíndo a determinación da turbidez, condutividade, clorosidade, clorinidad e salinidade, o que permite obter unha visión máis completa das condicións das augas estudadas e relacionar posibles variacións do pH con outros parámetros fisicoquímicos. 

PROXECTO: Visualización e análise de proxeccións cartográficas e rutas xeográficas
CENTRO: IES As Barxas (Moaña)

UNIVERSIDADE: USC
DESCRICIÓN: 
Este proxecto analiza a representación de rutas xeográficas na superficie terrestre mediante xeometría esférica e proxeccións cartográficas. Estudáronse as rutas ortodrómicas, que representan o camiño máis curto nunha esfera, e as loxodrómicas, que manteñen un rumbo constante. 
Desenvolveuse, ademais, un modelo tridimensional da Terra a partir de coordenadas xeográficas extraídas de bases de datos e xeráronse mapas utilizando proxeccións cartográficas. A maiores, trazáronse as rutas nos mapas e analizáronse as distorsións de cada proxección. Entre as ferramentas empregadas inclúense QGIS, Processing e GeoGebra.

